Motoris red drawwer wat ontvoer wordArgieffoto ŉ Vrou van Durban is Maandagoggend deur ŉ verbygaande motoris gered nadat sy deur drie gewapende rowers oorval en ontvoer is. Brian Jackson, operasionele bestuurder van Blue Security-veiligheidsdienste, het gesê die vrou het omstreeks 04:55 in Manningweg in Glenwood gedraf toe ŉ silwer VW Polo Vivo langs haar stilhou. Drie rowers het ŉ vuurwapen op haar gerig en haar in die motor in gedwing voor hulle na haar huis in Catoweg gery het. ŉ Motoris wat die voorval sien gebeur het, het die rowers se motor gevolg. “Die dapper motoris het die bende tot by die huis gevolg en gesien hoe hulle die vrou uit die motor en in haar huis in dwing,” het Jackson gesê. “Hy het die wagte [van Blue Security] in die veiligheidshuisie onder in die straat in kennis gestel en hulle het dadelik na die toneel gehaas. Lede van die Umbilo-polisie het ook by die toneel opgedaag.” Oomblikke later het een van die rowers saam met die vrou uit die huis gekom met sy vuurwapen steeds op haar gerig. Hy het haar in die motor geboender en weggejaag. “Ons beampte het op die voertuig losgebrand en een van die bande raakgeskiet. Die polisie het die motor agternagesit en die voertuig met ŉ gebarste band verlate in Chesterville gevind,” het Jackson gesê. Die vrou is by die motor aangetref. Sy is nie in die voorval beseer nie. Die ander twee rowers het oor die muur geklim en van die toneel gevlug. Jackson het die spanwerk van die motoris, die veiligheidsbeamptes en die polisie geloof en gesê dit is danksy die waaksaamheid van die motoris dat die vrou gered is. “Ons waarsku drawwers om in groepe te oefen en waaksaam te wees wanneer hulle vroeg in die oggend gaan draf,” het hy gesê. Die polisie kon nie dadelik vir kommentaar bereik word nie.